

KOHTUMÄÄRUS

|  |  |
| --- | --- |
| **Kohus** | Harju Maakohus Tallinna kohtumaja  |
| **Kohtunik** | Karin Sonntak |
| **Määruse tegemise aeg ja koht** | 11. juuni 2024. a Tallinn |
| **Tsiviilasja number** | 2-14-60549 |
| **Tsiviilasi** | **Metexcom OÜ (pankrotis) pankrotimenetlus** |
| **Menetlustoiming****Menetlusosalised ja nende esindajad** | Määruskaebuse menetlusse võtmisest keeldumineVõlgnik: Metexcom OÜ (pankrotis; registrikood 11535856)Pankrotihaldur: Indrek Lepsoo (aadress Roseni 7, 10111 Tallinn; e-post indrek@pankrotihaldur.ee)Võlausaldaja/määruskaebuse esitaja: Kompanija Avotini SIA (Läti registrikood 40003077493)Määruskaebuse esitaja lepinguline esindaja: vandeadvokaat Kaidar Sultson (Advokaadibüroo Magnusson OÜ; Maakri 19/1, 10145 Tallinn, e-post menetlus@magnussonlaw.com) |
| **RESOLUTSIOON** |  |
| * **Keelduda menetlusse võtmast Kompanija Avotini SIA määruskaebust Harju Maakohtu 23.05.2024. a määrusele.**
 |
|  **Edasikaebamise kord** |
| Kohtumääruse peale võib esitada määruskaebuse Tallinna Ringkonnakohtule Harju Maakohtu kaudu 15 päeva jooksul kohtumääruse kättesaamisest. |

**Asjaolud ja kohtumääruse põhjendused**

Harju Maakohtu 09.01.2015. a määrusega kuulutati välja Metexcom OÜ pankrot ja nimetati pankrotihalduriks vandeadvokaat Mari Männiko. 11.01.2016. amäärusega vabastas kohus Mari Männiko Metexcom OÜ (pankrotis) pankrotihalduri kohustustest ning nimetas uueks pankrotihalduriks Indrek Lepsoo.

12.04.2024. a esitas pankrotihaldur Indrek Lepsoo kohtule kinnitamiseks Metexcom OÜ (pankrotis) pankrotimenetluse lõpparuande. Teade lõpparuandega tutvumise kohta avaldati väljaandes Ametlikud Teadaanded 12.04.2024. a, vastuväiteid lõpparuandele ei esitatud ning 23.05.2024. a kinnitas kohus määrusega Metexcom OÜ (pankrotis) pankrotimenetluses lõpparuande ja lõpetas Metexcom OÜ (pankrotis) pankrotimenetluse.

07.06.2024. a esitas Kompanija Avotini SIA Harju Maakohtu 23.05.2024. a määrusele määruskaebuse, paludes kohtul tühistada Metexcom OÜ (pankrotis) pankrotimenetluse lõpetamise 23. mai 2024. a. kohtumäärus, jätta pankrotihalduri lõpparuanne kinnitamata ja tagastada see määrusega pankrotihaldurile pankrotimenetluse jätkamiseks; alternatiivselt, tühistada pankrotimenetluse lõpetamise 23. mai 2024. a. kohtumäärus osaliselt, osas, mille kohaselt Kompanija Avotini SIA tunnustatud nõude 393 821,56 eurot rahuldamata osa on 339 275,41 eurot, teha tühistatud osas uus määrus ja märkida, et PankrS § 153 lg 1 p järgi jääb Kompanija Avotini SIA-l tunnustatud nõue 393 821,56 eurot rahuldamata 322 806,51 euro ulatuses.

Vastavalt tsiviilkohtumenetluse seadustiku (TsMS) § 663 lg-le 1 otsustab maakohus määruskaebuse menetlusse võtmise viivitamata pärast määruskaebuse saamist. Kohus kontrollib, kas määruskaebuse esitamine on seaduse kohaselt lubatud ja kas määruskaebus on esitatud seadusega ettenähtud nõuete kohaselt ja tähtajast kinni pidades.

TsMS § 660 lg 1 kohaselt võib maakohtu määruse peale määrusega puudutatud menetlusosaline esitada määruskaebuse ringkonnakohtule üksnes juhul, kui määruskaebuse esitamine on seaduse järgi lubatud.

Pankrotiseaduse (PankrS) § 164 lg 2 kohaselt võib võlausaldaja pankrotimenetluse lõpetamise määruse peale määruskaebuse esitada, kui ta menetluse lõpetamise avalduse vastu esitas vastavalt PankrS § 161 lõikele 2 või § 163 lõikele 2 vastuväite.

PankrS § 163 lg 1 järgi avaldab haldur väljaandes Ametlikud Teadaanded teate, milles on andmed, kus ja millal võib lõpparuandega tutvuda, samuti selgitus, et lõpparuandele võib esitada vastuväite vastavalt PankrS § 163 lõikele 2. Vastuväite lõpparuandele võivad võlausaldajad esitada kohtule 10 päeva jooksul PankrS § 163 lõikes 1 nimetatud teate avaldamisest.

Pankrotihaldur Indrek Lepsoo avaldas PankrS § 163 lõike 1 alusel 12.04.2024. a väljaandes Ametlikud Teadaanded pankrotimenetluse lõpparuandega tutvumise teate, milles märkis, et võlgniku Metexcom OÜ (pankrotis) pankrotimenetluses koostatud lõpparuandega on võimalik tutvuda 10 päeva jooksul alates teate avaldamisest kokkuleppel halduriga ning selgitas, et vastuväite lõpparuandele võivad võlausaldajad esitada Harju Maakohtu Tallinna kohtumajale 10 päeva jooksul teate avaldamisest arvates (menetluse nr 2-14-60549).

Kompanija Avotini SIA oli Ametlikes Teadaannetes avaldatud teatest teadlik - võlausaldaja on 07.06.2024. a määruskaebusele lisanud tema poolt 23.04.2024. a tsiviilasjas 2-24-6141 esitatud hagiavalduse ja hagi tagamise taotluse, mille p-s 18 on võlausaldaja mh märkinud: „Metexcom OÜ (pankrotis) pankrotihaldur avaldas Ametlikes Teadaannetes 12. aprillil 2024. a. pankrotimenetluse lõpparuandega tutvumise teate, mille kohaselt on Metexcom OÜ (pankrotis) võlausaldajatel võimalik tutvuda pankrotimenetluse lõpparuandega 10 päeva jooksul pärast teate avaldamist“.

Kompanija Avotini SIA vastuväidet Metexcom OÜ (pankrotis) pankrotimenetluses koostatud lõpparuandele ei esitanud, mistõttu ei ole Kompanija Avotini SIA-l, tulenevalt PankrS § 164 lg-st 2, õigust Harju Maakohtu 23.05.2023. a lõpparuande kinnitamise ja pankrotimenetluse lõpetamise määruse peale määruskaebust esitada ning seega tuleb Kompanija Avotini SIA poolt esitatud määruskaebuse menetlusse võtmisest keelduda.

Vastavalt TsMS § 663 lg-le 2 võib määruskaebuse menetlusse võtmisest keeldumise määruse peale esitada määruskaebuse. Määruskaebuse kohta tehtud ringkonnakohtu määruse peale ei saa edasi kaevata.

*/allkirjastatud digitaalselt/*

Karin Sonntak

Kohtunik